Document ID: 32012D0450

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Ιουλίου 2012
για την τροποποίηση της απόφασης 2009/821/ΕΚ όσον αφορά τον κατάλογο των συνοριακών σταθμών ελέγχου
[κοινοποιηθείσα υπό τον αριθμό C(2012) 5187]
(Κείμενο που παρουσιάζει ενδιαφέρον για τον ΕΟΧ)
(2012/450/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 20 παράγραφοι 1 και 3,
Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4 δεύτερο εδάφιο δεύτερη περίοδος,
Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 6 παράγραφος 2,
Εκτιμώντας τα ακόλουθα:
(1)
Με την απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο TRACES (4), θεσπίζεται κατάλογος συνοριακών σταθμών ελέγχου, που εγκρίνονται σύμφωνα με τις οδηγίες 91/496/ΕΟΚ και 97/78/ΕΚ. Ο κατάλογος αυτός περιέχεται στο παράρτημα I της εν λόγω απόφασης.
(2)
Σε συνέχεια κοινοποίησης εκ μέρους της Τσεχικής Δημοκρατίας, της Γερμανίας, της Ισπανίας, της Ιταλίας, της Πορτογαλίας και του Ηνωμένου Βασιλείου, οι εγγραφές για τους συνοριακούς σταθμούς ελέγχου στα εν λόγω κράτη μέλη θα πρέπει να τροποποιηθούν στον κατάλογο που παρατίθεται στο παράρτημα I της απόφασης 2009/821/ΕΚ.
(3)
Έπειτα από το ικανοποιητικό αποτέλεσμα των ελέγχων που πραγματοποίησαν οι υπηρεσίες επιθεώρησης της Επιτροπής, δηλαδή το Γραφείο Τροφίμων και Κτηνιατρικών Θεμάτων, οι νέοι συνοριακοί σταθμοί ελέγχου στο Jade-Weser-Port Wilhelmshaven της Γερμανίας, στον αερολιμένα της Ρίγας στη Λετονία και στον αερολιμένα του Εδιμβούργου στο Ηνωμένο Βασίλειο θα πρέπει να προστεθούν στις εγγραφές των εν λόγω κρατών μελών στον κατάλογο που καθορίζεται στο παράρτημα I της απόφασης 2009/821/ΕΚ.
(4)
Επιπλέον, η Ιταλία κοινοποίησε ότι η έγκριση για τον συνοριακό σταθμό ελέγχου στον αερολιμένα Milano-Linate θα πρέπει να ανασταλεί προσωρινά και ότι η προσωρινή αναστολή για τον συνοριακό σταθμό ελέγχου στο Torino-Caselle θα πρέπει να αρθεί. Ο κατάλογος εγγραφών για το εν λόγω κράτος μέλος όπως ορίζεται στο παράρτημα I της απόφασης 2009/821/ΕΚ θα πρέπει επομένως να τροποποιηθεί αναλόγως.
(5)
Επιπλέον, η Λετονία κοινοποίησε ότι η έγκριση για τον συνοριακό σταθμό ελέγχου στο Patarnieki θα πρέπει να ανασταλεί προσωρινά και η σχετική εγγραφή για το εν λόγω κράτος μέλος στον κατάλογο του παραρτήματος I της απόφασης 2009/821/ΕΚ θα πρέπει να τροποποιηθεί αναλόγως.
(6)
Κατά συνέπεια, η απόφαση 2009/821/ΕΚ θα πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2009/821/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Ιουλίου 2012.

Labels: 3
18
6